**Tras-scríbhinn den cháipéis bhunaidh**

**Seo tras-scríbhinn lámhscríofa ó cháipéis i mbailiúchán príobháideach ina léirítear stair Chonradh Cosanta na mBanphríosúnach**

Máithreacha, mná céile agus deirfiúracha na bPríosúnach Poblachtánach a bhunaigh Conradh Cosanta na mBanphríosúnach, go neamhfhoirmiúil lasmuigh de gheataí Phríosún Mhuinseo, Baile Átha Cliath i mí Lúnasa 1922. Bhailíodh na sluaite ban lasmuigh de gheataí an phríosúin chun scéala a fháil faoina gclann mhac, a bhfir chéile agus a n-iníonacha a bhí ar iarraidh, nó chun bia agus éadach a thabhairt chomh fada leo sin a bhí i láthair. Níor ceadaíodh aon chuairteanna agus níor tugadh aon eolas. Lámhacadh bean amháin sa chos agus í ag iarraidh scéala a fháil faoina fear céile lasmuigh de Bheairic Wellington [Beairic Uí Ghríofa / Coláiste Uí Ghríofa]. Maraíodh buachaill óg taobh amuigh de Phríosún Mhuinseo, agus é in éineacht le bean a bhí ag lorg scéala faoina mac. Scaipeadh scéalta uafáis, scéalta a deimhníodh níos déanaí, de phríosúnaigh a bheith á mbualadh agus á gcéasadh chun eolas a fháil uathu. I bhfianaise daoine a bheith á lámhacadh go rialta sna príosúin agus príosúnaigh a bheith á ngortú, b’fhacthas go raibh géarghá le Conradh Cosanta Príosúnach a bhunú. Deimhníodh an Conradh go foirmiúil agus ceapadh coiste ina raibh Charlotte Despard ina huachtarán agus Maud Gonne MacBride ina rúnaí ag ollchruinniú de chuid na mban sa Seomra Cruinn i dTeach an Ardmhéara.

**Cuspóirí agus iarrachtaí an Chonartha**

‘Siad cuspóirí an chonartha go scaoilfí saor na Príosúnaigh Poblachtánacha agus go gcaithfí leo mar phríosúnaigh cogaidh go dtí go scaoilfí saor iad agus cúnamh a thabhairt do theaghlaigh eolas a fháil faoina gcuid gaolta sna príosúin. Ar mhaithe le cuspóirí an chonartha a bhaint amach, reáchtáil an Conradh cruinnithe gach seachtain sna fothracha ón gcogadh ar Shráid Uí Chonaill, agus bailíodh agus scaipeadh eolas ón bpríosún. Eagraíodh cruinnithe in áiteanna eile agus paráidí póstaeir, péinteáladh sráideanna, etc. Seoladh toscaireachtaí chuig Bardas Bhaile Átha Cliath agus chuig Cumann na Croise Deirge. Chinntigh siad gur bunaíodh fiosrúchán faoi mhionn ón Ardmhéara faoi mar a bhíothas ag caitheamh le Príosúnaigh Poblachtánacha, cé gur chuir Rialtas an tSaorstáit cosc ar shuí an fhiosrúcháin ar an tríú lá. Dúnadh na campaí imtheorannaithe agus scaoileadh amach formhór na bpríosúnach a bhí tinn; roinnt acu mar thoradh ar iad a bheith ar stailc ocrais; tuilleadh fós mar gheall gur caitheadh go dona leo sa Teach Gloine agus i bpríosúin eile. B’éigean na daoine sin a chur in ospidéil agus, i gcomhar leis an gcoiste do na príosúnaigh a scaoileadh saor, d’oibrigh an Conradh go díograiseach, iad i mbun cruinnithe ar thraenacha, ag tabhairt cuairte ar ospidéil agus i mbun buannachta. Ba ar éigean a bhíodh an obair déanta, nuair a dhéantaí príosúnaigh Phoblachtánacha ó ar fud na tíre a athghabháil agus iad ag fágáil Campaí Imtheorannaithe agus chuirtí go Baile Átha Cliath iad lena gcur ar a dtriail.

**Gá le Poiblíocht**

Ansin d’eagraigh an Conradh seirbhís chun súil a choimeád ar na cúirteanna agus chun bia a sholáthar do Phríosúnaigh Pholaitiúla sa Bridewell. Ní dhéantar aon soláthar cuí chun bia a chur ar fáil do phríosúnaigh sa Bridewell agus bíonn fulaingt mhór i ndán dóibh sin ó ar fud na tíre, go háirithe iad sin nach bhfuil aon ghaolta acu i mBaile Átha Cliath chun breathnú amach dóibh, agus gan pingin acu chun bia a cheannach. Breathnaíonn an Conradh i ndiaidh soláthar beartáin chuig príosúnaigh pholaitiúla atá ar athchur agus cinntítear go nitear a gcuid éadaí. Tá gá níos mó ná riamh le tuilleadh poiblíochta chun a chinntiú nach ndéanfar dearmad ar na príosúnaigh Éireannacha atá fós faoi choinneáil agus leanann an Conradh ag foilsiú liostaí agus bileoga eolais a bhaineann leis na droch-choinníollacha atá i bpríosúin an tSaorstáit. Is obair dheonach ar fad atá i gceist le hobair an chonartha.

**Achainní ar Mhaoiniú**

De bharr go bhfuil géarghá le hairgead le haghaidh na mbeartán do na príosúnaigh atá ar athchur, agus chun béilí a sholáthar ag an mBridewell, chun cúnamh a thabhairt do chairde cuairt a thabhairt ar phríosúnaigh agus chun fíricí a fhoilsiú faoi choinníollacha an phríosúin, rud a dhiúltaíonn an Daily Press, atá faoi smacht na Breataine, a dhéanamh, iarrann muid ort airgead a thabhairt i dtreo Chistí an Chonartha, chun go bhféadfaidh muid leanúint orainn leis an obair mhaith atá ar bun againn.

Cuirfear gach síntiús ar aghaidh chuig Charlotte Despard nó chuig Maud Gonne MacBride, Teach Roebuck, Cluain Sceach, Baile Átha Cliath.

Fuarthas an cháipéis seo, a ndearnadh cóip di sna 1990idí, i **47 Cearnóg Parnell** am éigin sna 1970idí.